Document ID: 32005D0084

NÕUKOGU OTSUS,
24. jaanuar 2005,
millega kiidetakse heaks Euroopa Aatomienergiaühenduse ühinemine kasutatud tuumkütuse käitlemise ohutust ja radioaktiivsete jäätmete käitlemise ohutust käsitleva ühiskonventsiooniga
(2005/84/Euratom)
EUROOPA LIIDU NÕUKOGU,
võttes arvesse Euroopa Aatomienergiaühenduse asutamislepingut, eriti selle artikli 101 teist lõiku,
võttes arvesse komisjoni ettepanekut,
ning arvestades järgmist:
(1)
Kasutatud tuumkütuse käitlemise ohutust ja radioaktiivsete jäätmete käitlemise ohutust käsitlev ühiskonventsioon oli avatud allkirjastamiseks alates 29. septembrist 1997 kuni selle jõustumiseni 18. juunil 2001.
(2)
Käesolev konventsioon on nüüd avatud ühinemiseks piirkondlikele integratsiooniorganisatsioonidele või muudele organisatsioonidele tingimusel, et need organisatsioonid koosnevad suveräänsetest riikidest, et neil on käesoleva konventsiooniga hõlmatud küsimustes rahvusvaheliste kokkulepete osas läbirääkimise, nende sõlmimise ja kohaldamise pädevus ning et ühendus on otsustanud ühineda.
(3)
Pidades silmas Euroopa Aatomienergiaühenduse asutamislepingu 3. peatükiga “Tervisekaitse ja ohutus” ühendusele antud ülesandeid, tuleks kiita heaks Euroopa Aatomienergiaühenduse ühinemine ühiskonventsiooniga.
(4)
Ühinedes kõnealuse konventsiooniga, tuleb Euroopa Aatomienergiaühendusel teha reservatsioon, mis käsitleb liikmesriikidevaheliste ning ühendusse suunduvate ja ühendusest väljuvate radioaktiivsete jäätmete vedude järelevalvet ja kontrolli käsitleva direktiivi 92/3/Euratom (1) artikli 12 lõike 1 mittevastavust ühiskonventsiooni artikli 27 lõike 1 alapunktis i sätestatud erinõudele, millega nõutakse sihtriigi nõusolekut piiriülese veo korral.
(5)
Kõnealuse konventsiooniga ühinemisel kohustab selle konventsiooni artikli 39 lõike 4 alapunkt iii ühinevat organisatsiooni edastama hoiulevõtjale deklaratsiooni, milles märgitakse, millised riigid on tema liikmed, milliseid konventsiooni artikleid tema suhtes kohaldatakse ning milline on tema pädevuse ulatus kõnealuste artiklitega reguleeritavas valdkonnas.
(6)
Ühenduse ühinemine ei mõjuta liikmesriikide kui konventsiooniosaliste pädevust ühiskonventsiooni alusel,
ON VASTU VÕTNUD JÄRGMISE OTSUSE:
Ainus artikkel
1. Käesolevaga kiidetakse heaks Euroopa Aatomienergiaühenduse ühinemine kasutatud tuumkütuse käitlemise ohutust ja radioaktiivsete jäätmete käitlemise ohutust käsitleva ühiskonventsiooniga.
2. Käesolevale otsusele on lisatud vastavalt kasutatud tuumkütuse käitlemise ohutust ja radioaktiivsete jäätmete käitlemise ohutust käsitleva ühiskonventsiooni artikli 39 lõike 4 alapunkti iii sätetele tehtud Euroopa Aatomienergiaühenduse deklaratsiooni tekst.
Brüssel, 24. jaanuar 2005

Labels: 14
5
20